मोबाइल चोरी के शक में गंजा करके पीटा, पुलिस ने उसे जेल भेजा; बुलंदशहर की घटना
Slogans of Jai Shri Ram made to Muslim youth, VIDEO, Bulandshahr news, Bulandshahr local news, up latest news बुलंदशहर में मोबाइल चोरी के शक में कुछ लोगों ने एक मुस्लिम युवक को पेड़ से बांधकर पीटा। इसके बाद उसे गंजा कर दिया और जबरदस्ती जय श्री राम के नारे लगवाए। पूरी घटना का एक वीडियो सामने आया है।
बुलंदशहर में मोबाइल चोरी के शक में मुस्लिम युवक को पेड़ से बांधकर पीटने का वीडियो सामने आया है। युवक को गंजा करने के बाद जय श्री राम के नारे भी लगवाए गए। अब यह वीडियो सोशल मीडिया पर वायरल हो रहा है। वहीं पुलिस ने पीड़ित युवक को जेल भेज दिया है। SSP श्लोक कुमार ने थाना प्रभारी ककोड़ अमर सिंह को सस्पेंड कर दिया है।
यह पूरा मामला सिकंदराबाद के ककोड़ के गांव वैर का है। पीड़ित युवक साहिल पुताई का काम करता है। 13 जून को वह पुताई का काम करने गया था। इसी बीच दोपहर के वक्त गजेंद्र, सौरभ और धन्नी नाम के तीन युवक बाइक से आए और साहिल को जबरदस्ती उठा ले गए। मोबाइल चोरी का आरोप लगाकर पेड़ से बांध दिया और पिटाई की।
पहले ये दो तस्वीर देखिए... 
खबर में आगे बढ़ने से पहले पोल में हिस्सा ले सकते हैं...
अगले दिन परिजन को हुई जानकारी
मां नूरबानो ने बताया, "रोज की तरह हमारा बेटा अपना काम करने गया था। वह दोपहर में खाना खाने आ रहा था, तभी गांव के दबंगों ने बेटे को उठा लिया। जिसके घर पर साहिल काम कर रहा था वो शाम को घर आए और बोले कि दोपहर में तुम्हारा बेटा 500 रुपए लेकर गया था, तब से काम पर नहीं लौटा है। इस पर हम लोगों ने उसकी खोजबीन शुरू की। अगले दिन हमें बेटे के साथ हुई घटना की जानकारी मिली तो थाने गए। पुलिस ने हमें धमकी दी और बेटे को ही जेल भेज दिया।"
हथियार लेकर किया पीछा
नूरबानों ने बताया, "बेटे को पीटने वाले कई बार समझौते के लिए फोन कर चुके हैं। जब हम लोगों ने समझौते के लिए मना कर दिया तो 3 बार घर पर आकर धमकी दी है। कहा है कि बचकर कहां जाओगे लौटकर तो इसी रास्ते से निकलोगे। हथियार लेकर हमारा पीछा कर रहे हैं। पुलिस ने भी हमारी कोई सुनवाई नहीं की।"
पिता बोले- पिटाई के डर से बेटे ने जय श्री राम के नारे लगाए
साहिल के पिता शकील ने बताया, "मेरे बेटे को ले जाकर पेड़ से बांध दिया और उसकी बेल्ट निकालकर उसे जमकर पीटा। उस पर दबाव बनाने लगे की चोरी की घटना को कबूल करो। पिटाई से भी जब आरोपी युवकों का मन नहीं भरा तो उन्होंने बेटे को गंजा कर दिया। इस दौरान वहां लोगों की भीड़ भी इकट्‌ठी हो गई। आरोपी युवकों ने मारपीट करने के बाद जय श्री राम बोलने को कहा। बेटे ने पहले मना किया, लेकिन मारपीट से डरकर उसने जय श्री राम के नारे भी लगाए।"
एसपी सिटी बोले- जांच के बाद होगी कार्रवाई
बुलंदशहर के एसपी सिटी सुरेंद्र नाथ तिवारी ने बताया कि नूरबानो की तहरीर पर पुलिस ने साहिल को पेड़ से बांधकर पीटने, सिर के बाल काटने आदि के आरोपों में गांव के ही गजेंद्र, सौरभ और धन्नी के खिलाफ ककोड़ थाने में रिपोर्ट दर्ज कर ली गई है।